DA Den Europæiske Unions Tidende C 189/23

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 189/10

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PROSCIUTTO DI CARPEGNA«

EF-Nr.: IT-PDO-0105-1496-02.03.2007

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Produktionsmetode —  Tilknytning — Mærkning —  Krav i nationale bestemmelser —  Andet (angives nærmere)

2. Type ændring:

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Beskrivelse:

De foretagne ændringer består kun i præciseringer, der har til formål at opnå en mere komplet og klarere tekst, således at grundlaget for kontrollen af, at kravene til produktets totale kvalitet er overholdt, er sikrere og mere definitivt. Med det for øje er nogle af fysiske, organoleptiske og kemiske parametre fremstillet på mere pragmatisk og tydelig måde.

Der er navnlig sket en omformulering af afsnittet om slutproduktets vægt og konsistens.

Det har bl.a. været nødvendigt at omformulere de hidtidigt angivne gennemsnits-, maksimums- og minimumsværdier for NaCl, vand og proteolyse og erstatte dem med en beskrivelse med værdier, der er mere økologiske og især i bedre overensstemmelse med den teknologikultur, der har etableret sig gennem de seneste årtier.

3.2. Produktionsmetode:

For at nå frem til en objektiv parameter, der både er i overensstemmelse med traditionen og modsvarer de krav, der reelt opfyldes, har det været hensigtsmæssigt at omformulere beskrivelsen i artikel 2 af de ferske skinkers vægt, som »skal være mindst 12 kg«.

I artikel 4 om forarbejdningsmetoden er der foretaget enkelte justeringer.

Først og fremmest er udtrykket »3 døgn« om fristen for råvarens ankomst erstattet af det mere passende »4 døgn«. Derved kommer produktionsspecifikationen på linje med den, der gælder for andre produkter i samme varegruppe. Det skal i den forbindelse bemærkes, at i nogle oprindelige dossierer, som har ført til godkendelse af andre skinker, er længden af tidsrummet fra slagtningen til forarbejdningen fastsat til højst »5 døgn«.

Af hensyn til en forenkling af kontrollen er den temperatur, som skinkerne skal opbevares ved, hvis tilberedningen ikke påbegyndes straks efter deres ankomst til forarbejdningsvirksomheden, specificeret til intervallet »mellem -1 °C og +4 °C«.

Ifølge den faktiske traditionelle behandling er det fastslået, at den første saltning varer i op til syv dage og ikke forløber »i syv dage«, som der stod i den foregående udgave. Det specificeres endvidere, at der i lokalet skal være »en temperatur på ikke under 0 °C og høj luftfugtighed« og ikke blot »kontrolleret temperatur og relativ fugtighed«.

Varigheden af anden saltning er sat ned til 11 dage, eftersom den tidligere fastsatte periode på »12-14 dage« syntes unødvendigt lang. Dette tillader en fremgangsmåde, der i lige høj grad respekterer traditionen og er forenelig med de uomgængelige produktionsmæssige krav.

Da produktionsprocessens hygiejne- og sundhedskrav ikke er forenelige med gennemboring af knoglen under forarbejdningen, er det blevet nødvendigt at ændre ombindingsmetoden og omformulere beskrivelsen af den til »snor, der lægges stramt omkring den øverste del af skinken«.

For at opnå større nøjagtighed, der ikke giver mulighed for tvivl om fortolkningen, er angivelsen af modningens varighed på »gennemsnitligt 14 måneder, men aldrig under 12 «I artikel 5 i specifikationen ændret til »varighed på mindst 13 måneder«, så mindstekravet ifølge traditionen er klarere.

3.3. Mærkning:

For at gøre produktet lettere genkendeligt for den endelige forbruger har det været nødvendigt at inkludere det særlige mærke med påskriften »Prosciutto di Carpegna« påført som brændemærke.

Ændringen af specifikationen er foreslået af virksomheden San Leo Carpegna Srl, i Carpegna 61021 (PU) — Via Petricci, idet den har en legitim interesse som eneste anerkendte producent som forarbejder »Prosciutto di Carpegna« BOB.

ENHEDSDOKUMENT

RÅDETS FORORDNING (EF) Nr. 510/2006

»PROSCIUTTO DI CARPEGNA«

EF-Nr.: IT-PDO-0105-1496-02.03.2007

BGB ( ) BOB ( X )

1. Betegnelse:

»Prosciutto di Carpegna«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.2 Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1:

»Prosciutto di Carpegna« er en modnet fersk skinke, der fremstilles ved, at skinker fra tunge svin forarbejdes i en periode på mindst 13 måneder inden for det afgrænsede geografiske område.

Ved forarbejdningens afslutning har »Prosciutto di Carpegna« en rund, tenderende flad og ikke kuglerund, form og et tilstrækkeligt spæklag på den side, der sidder over for lårbenskuglen. Den må ikke veje under 8 kg.

Skærefladen er nærmest rosa laksefarvet og udviser en passende mængde fast fedt, der er af hvid til hvid-rosa farve. Skinken har en fin gennemtrængende duft af modnet kød og en fin og aromatisk smag. Kødet er mørt og elastisk i konsistens.

Skinken har følgende kemiske og fysisk-kemiske egenskaber: vandindholdet er 57-63 %; forholdet mellem salt og vand (forholdet mellem det procentvise indhold af natriumchlorid og det procentvise vandindhold) er mellem 7,8 og 11,2; forholdet mellem vandindhold og proteinindhold (forholdet mellem det procentvise indhold af vand og det procentvise samlede indhold af protein) er mellem 1,9 og 2,5, og proteolyseindekset (procentdelen af de kvælstofforbindelser, der er opløselige i trichloreddikesyre (TCA), i forhold til det samlede indhold af kvælstofforbindelser) er mindst 24 og højst 31.

»Prosciutto di Carpegna« kan bringes i omsætning hel, udbenet – såvel presset som »all’addobbo«, hvor forseglingslaget fra lagringen og overflødigt udvendigt fedt først er fjernet – i portioner skåret i skiver og vakuumpakket eller emballeret i modificeret atmosfære. »Prosciutto di Carpegna«, der skæres i skiver og emballeres, skal være modnet i mindst 14 måneder.

3.3. Råvarer (kun for forarbejdede produkter):

Ved forarbejdningen af »Prosciutto di Carpegna« anvendes udelukkende ferske skinker fra svin, der er født, opdrættet og slagtet i en af regionerne Lombardia, Emilia-Romagna eller Marche, tilhørende racerne Large White Italiana, Landrace Italiana eller Duroc Italiana eller af andre racer eller krydsede racer, som opfylder den italienske stambogs krav til tunge svin. Det er dog ikke tilladt at anvende racerene avlsdyr af Landrace Belga, Hampshire, Pietrain, Duroc og Spotted Poland og heller ikke dyr med antitetiske træk, især bærere af det gen, der medfører følsomhed over for stress (PSS).

De særlige egenskaber for tunge svin, som er optaget i den italienske stambog, er identiske med de kriterier, der er fastlagt i EF-forordning nr. 3220/84 med senere ændringer om handelsklasseskemaet for svinekroppe. Ifølge de samme klassifikationskriterier bliver kun skinker fra kroppe, der ligger i de midterste klasser, godkendt.

Voksne svin, hvorfra råvaren til »Prosciutto di Carpegna« kommer, sendes til slagtning, når de har en levende vægt på mindst 160 kg 10 % og en alder på mindst 10 måneder, og skal ledsages af passende bevis for deres afstamning og oprindelse. Af disse kroppe anvendes afpudsede skinker (hvor skanken er skåret fra) med en vægt på mindst 12 kg og et spæklag af passende tykkelse.

Skinkerne ankommer til forarbejdningsvirksomheden senest fire døgn efter slagtningen.

3.4. Foder (kun for produkter af animalsk oprindelse):

I relation til den benyttede specifikke genetiske type og formålet med den råvare, der fremkommer fra de tunge svinekroppe, der er nødvendige til fremstillingen af »Prosciutto di Carpegna«, stilles der bl.a. krav til den måde, dyrene opdrættes og fodres på. Den er udsprunget af en tradition fra oldtidens Italien og har ført til en skik og brug, hvis formål er en moderat vækst over et længere tidsrum og samtidig en høj vægt. Disse krav opfyldes ved at koordinere den genetiske udvælgelse og minimumsalderen og gennemsnitsvægten for de dyr, der sendes til slagtning, med en passende fodringsprotokol.

Ifølge beskrivelsen i varespecifikationen differentieres de benyttede fodermidlers art, mængde og tilførsel efter de forskellige faser i opdrætsforløbet, som følger dyrenes alder og vægt.

I første fase (op til en vægt på 80 kg) skal foderet indeholde mindst 45 % korn (på tørstofbasis), kødmel, men kun hvis det er af god kvalitet og tilladt ifølge EU-forskrifterne (op til 2 % af foderrationens tørstof), fiskemel (op til 1 % af foderrationens tørstof), kærnemælk (højst 6 liter pr. dyr pr. dag), fedtstoffer med smeltepunkt over 36 °C (op til 2 % af foderrationens tørstof), proteinhydrolysater (op til 1 % af foderrationens tørstof) og majsensilage (op til 10 % af foderrationens tørstof).

I anden fase (opfedningen) skal foderet indeholde mindst 55 % korn (på tørstofbasis), kunsttørret kartoffel (op til 15 % af foderrationens tørstof), maniok (op til 5 % af foderrationens tørstof), presset og ensileret bladbedepulp (op til 15 % af foderrationens tørstof), hørfrøkage (op til 2 % af foderrationens tørstof), tørret bladbedepulp (op til 4 % af foderrationens tørstof), presserester af æbler og pærer samt drue- og tomatskaller (op til 2 % af foderrationens tørstof), valle, kærnemælk, lucernegrønmel og melasse (op til 5 % af foderrationens tørstof), soja-, solsikke- og sesamskrå (fra 3 til 15 % af foderrationens tørstof), kokos, majsspirer samt ærter og/eller andre bælgfrugter (op til 5 % af foderrationens tørstof), ølgær og/eller Candida utilis samt fedtstoffer med smeltepunkt over 40 °C (op til 2 % af foderrationens tørstof).

Det kornbaserede foder gives fortrinsvis i flydende form (vælling eller grød), pr. tradition sammen med valle. For at opnå et spæklag af god kvalitet tillades der et indhold af linolsyre i foderet på højst 2 % i forhold til tørstofindholdet. Af valle og kærnemælk, der er biprodukter fra produktionen af henholdsvis ostemasse og smør, må der tilsammen højst gives 15 liter pr. dyr pr. dag. Indholdet af kvælstof må, hvis det kommer fra bærme, i alt højst være på 2 %. Hvis der gives kunsttørret kartoffel og maniok sammen, må det højst udgøre 15 % af foderrationens tørstof. Gennemførelsesbestemmelser til varespecifikationens forskrifter er fastlagt i det officielle kontrolsystem.

3.5. Specifikke etaper af produktionen, som skal finde sted i det afgrænsede geografiske område:

Forarbejdning og modning af »Prosciutto di Carpegna« BOB skal finde sted i kommunen Carpegna, provinsen Pesaro-Urbino, regionen Marche.

3.6. Særlige regler vedrørende udskæring, rivning eller emballering osv.:

»Prosciutto di Carpegna« afsættes hel, med ben, udbenet, eller i skiver og emballeret. Hvis den er udbenet, kan den pr. tradition være »pressato« eller »all’addobbo«, idet forseglingslaget fra lagringen og overflødigt udvendigt fedt er fjernet forinden (denne skelnen skyldes den måde, den færdige udbenede skinke fremtræder på, idet den bliver vakuumemballeret enten efter en let mekanisk presning eller efter ombinding af det delvis sammenrullede kød). Hvis skinken er skåret i skiver, kan den derefter være emballeret enten under vakuum eller i modificeret atmosfære. I så fald skal skinken være modnet i mindst 14 måneder.

Udskæring i stykker, skiveskæring og emballering samt operationer, der er en forudsætning for tildeling af BOB-betegnelsen til den modnede skinke, kan finde sted hvor som helst, når blot disse operationer ikke har nogen følger for det beskyttede produkts fysisk-kemiske og organoleptiske egenskaber. Samtidig skal der være garanti for en sikker identifikation af produktet og produktets sporbarhed.

3.7. Specifikke mærkningsregler:

»Prosciutto di Carpegna« til konsum skal være forsynet med det særlige mærke med påskriften »Prosciutto di Carpegna« påført som brændemærke.

Angivelsen af den beskyttede oprindelsesbetegnelse »Prosciutto di Carpegna« skal fremstå med tydelige bogstaver, der ikke kan slettes og nemt kan skelnes fra enhver anden tekst på etiketten, og den skal være direkte efterfulgt af betegnelsen »Denominazione di Origine Protetta«.

Disse angivelser kombineres med betegnelsens logo. Der må ikke anføres andre oplysninger end de udtrykkeligt tilladte.

4. Præcis afgrænsning af det geografiske område:

Tilvirkningen af »Prosciutto di Carpegna« skal finde sted i det område, hvor den traditionelt har fundet sted, nemlig inden for grænserne af Carpegna kommune i provinsen Pesaro-Urbino i regionen Marche. Der skal anvendes råvarer, der kommer fra svin, der er født, opdrættet og slagtet i en af regionerne Lombardia, Emilia-Romagna eller Marche. Betingelserne i artikel 2, stk. 3, i Rådets forordning (EF) nr. 510/2006, gælder.

5. Tilknytning til det geografiske område:

5.1. Det geografiske områdes egenart:

Produktionsområdet for »Prosciutto di Carpegna« er beliggende i regionen Marche i provinsen Pesaro-Urbino, hvor kommunen Carpegna har følgende geografiske koordinater og kendetegn:

— koordinater: 43°47’ N 12°20’ E

— areal: 28,3 kvadratkilometer

— højde over havet: 748 meter

— største højde over havet: 1 415 meter

— højdeforskel: 1 015 meter

— indbyggertal (21.12.2007): 1 657

Carpegna ligger ved den nordlige grænse af den italienske halvøs centrale del og kommunens område ligger i naturparken Sasso Simone e Simoncello på sydsiden af Monte Carpegna omkring 50 km fra Adriaterhavet, ikke langt fra republikken San Marino. Carpegna ligger midt i de for området karakteristiske bøgeskove, hvilket sammen med beliggenheden i udkanten af Appenninerne giver god beskyttelse mod de kolde nordlige og nordøstlige vinde. Det bestemmer det lokale mikroklima, der er karakteriseret ved det forholdsvis nærliggende hav, højden over havets overflade og den moderate vind. Når dertil kommer, at der ikke er konstant fugt i de geomorfologisk veldrænede områder, opstår der et velafbalanceret miljø med milde og tørre somre, som endda engang gav mulighed for at drive et værdsat luftkursted.

5.2. Produktets egenart:

Ud over krav til råvaren, forarbejdningsprocessen og den endelige kvalificering af det modnede slutprodukt bør følgende specifikke kendetegn for produktet nævnes:

— brug af skinker fra svin, der er mindst ti måneder gamle, hvilket betyder, at kødet er bedre egnet til langtidsmodning

— brug af manuelle metoder til bankning, afpudsning og forsegling af skinkerne, der er klargjort til modning

— forbud mod enhver form for kemiske tilsætningsstoffer i nogen af tilberedningsfaserne (bortset fra brug af natriumchlorid til saltningen ved forarbejdningens begyndelse)

— brug udelukkende af tørformalet havsalt til saltningen af de ferske skinker

— brug af ferske ikke-frosne skinker af en vægt, der modsvarer svinenes alder

— skinkernes ankomst til forarbejdning senest 4 døgn efter slagtningen

— den samlede proces’ varighed, idet der foreskrives en modningstid på ikke under tretten måneder efter, at forarbejdningen er påbegyndt

— det lave saltindhold i skinken, som er fastsat ved de kemiske parametre, der kræves opfyldt ved modningens afslutning, og hvorved den helt specifikt adskiller sig fra andre lignende produkter, der fremstilles i det centrale Italien.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De geomiljømæssige forhold i Carpegna-området, der ligger midt i Montefeltro og nationalparken, er den baggrund for en række mikroklimatiske faktorer, som ikke har sit lige andetsteds. Disse faktorer er gunstige for modning af kød, hvilket mennesket intuitivt har fornemmet og udnyttet siden en fjern fortid. I den forbindelse bør det anføres, at den lokale tilknytning mellem forarbejdning af svinekød og områdets specialisering er dokumenteret allerede i renæssancen, hvor det ved overdragelsen af Cervia-saltdammene fra Signore di Cesena Malatesta Novello til republikken Venezia i 1468 udtrykkelig blev bestemt, at grevskabet Carpegna skulle bevare retten til fri brug af saltet. Den brise fra Adriaterhavet — til dels bremset efter den beskyttende barriere, som Appenninernes første udløbere udgør — som finder vej op til Carpegna, bringer med sig duftene fra områdets specifikke middelhavs-bjergflora, hvor bøg, avnbøg og kristtjørn står side om side med kornblomst, lilje, anemone og talrige orkidéarter, som parken har bevaret og næret gennem århundreder.

Disse faktorer har også indvirket på reguleringen af enzymaktiviteten i kødvævet, som meget belejligt kun er aktiv ved et lavt saltindhold, og dermed den modningsproces, der fremmes af den langvarige udsættelse for de naturlige forhold på stedet (modningen), som skinkens konsistens og organoleptiske egenskaber er en direkte følge af.

Kravet om brug af en råvare, der er egnet til naturlig langtidsmodning uden overdreven brug af salt eller aromagivende stoffer, har med tiden gjort det nødvendigt at følge ændringerne i den territoriale udbredelse af traditionen med det tunge italiske svin. Det har efterhånden bredt sig til Po-sletten fra det oprindelige dominerede centrale område som led i århundredgamle strømme, der senest har stabiliseret sig i nyere tid efter de store mund- og klovsygeepidemier.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om ændring af den beskyttede oprindelsesbetegnelse »Prosciutto di Carpegna«, som allerede er registreret ifølge forordning (EØF) nr. 2081/92, i Den Italienske Republiks officielle tidende nr. 86 af 12. april 2006.

Den konsoliderede udgave af produktionsspecifikationen kan ses

— enten på dette websted http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller